CELEX: 62014CN0235
Language: fi
Date: 2014-05-13 00:00:00
Title: Asia C-235/14: Ennakkoratkaisupyyntö, jonka Audiencia Provincial de Barcelona (Espanja) on esittänyt 13.5.2014 – Safe Interenvíos S.A. v. Liberbank S.A. ym.

21.7.2014   
            
            
               FI
            
            
               Euroopan unionin virallinen lehti
            
            
               C 235/9
            
         Ennakkoratkaisupyyntö, jonka Audiencia Provincial de Barcelona (Espanja) on esittänyt 13.5.2014 – Safe Interenvíos S.A. v. Liberbank S.A. ym.
   (Asia C-235/14)
   2014/C 235/13
   Oikeudenkäyntikieli: espanja
   
      Ennakkoratkaisua pyytänyt tuomioistuin
   
   Audiencia Provincial de Barcelona
   
      Pääasian asianosaiset
   
   
      Valittaja: Safe Interenvíos S.A.
   
      Vastapuolet: Liberbank S.A., Banco de Sabadell S.A. ja Banco Bilbao Vizcaya Argentaria S.A.
   
      Ennakkoratkaisukysymykset
   
   
               1)
            
            
               Direktiivin 2005/60/EY (1) 11 artiklan 1 kohdan tulkinta:
               
                           a.
                        
                        
                           Kun kohtaa tarkastellaan yhdessä direktiivin 7 artiklan kanssa, onko yhteisön lainsäätäjä tahtonut asettaa varsinaisen poikkeuksen sille, että luottolaitokset voivat toteuttaa asiakkaan tuntemisvelvollisuutta koskevia toimenpiteitä omien asiakkaidensa suhteen, kun kyseiset asiakkaat ovat maksulaitoksia, joita koskee niin ikään oma valvontajärjestelmänsä, vai onko kyseessä pelkkä valtuutus tällaisen poikkeuksen soveltamiseen?
                        
                     
                           b.
                        
                        
                           Kun kohtaa tarkastellaan yhdessä direktiivin 5 artiklan kanssa, voiko kansallinen lainsäätäjä saattaa kyseiseen säännökseen sisältyvän poikkeuksen osaksi kansallista lainsäädäntöä sen varsinaisesta sisällöstä poikkeavilla ilmaisuilla?
                        
                     
                           c.
                        
                        
                           Sovelletaanko 11 artiklan 1 kohdan poikkeusta myös tehostettua asiakkaan tuntemisvelvollisuutta koskeviin toimenpiteisiin samalla tavoin kuin asiakkaan tuntemisvelvollisuutta koskeviin toimenpiteisiin?
                        
                     
         
               2)
            
            
               Toissijaisesti, jos edellisiin kysymyksiin annetuissa vastauksissa myönnetään, että luottolaitokset voivat toteuttaa asiakkaan tuntemisvelvollisuutta koskevia toimenpiteitä ja tehostettua asiakkaan tuntemisvelvollisuutta koskevia toimenpiteitä suhteessa maksulaitoksiin:
               
                           a.
                        
                        
                           Miten pitkälle ulottuu luottolaitosten mahdollisuus valvoa maksulaitoksen toimintaa? Voidaanko katsoa, että ne on direktiivissä 2005/60/EY valtuutettu valvomaan maksulaitosten toteuttamia asiakkaan tuntemisvelvollisuutta koskevia menettelyjä ja toimenpiteitä, vai kuuluuko tämä oikeus yksinomaan direktiivissä 2007/64/EY (2) tarkoitetuille julkisille laitoksille, tässä tapauksessa Espanjan keskuspankille (Banco de España)?
                        
                     
                           b.
                        
                        
                           Edellyttääkö se, että luottolaitokset käyttävät tätä oikeutta toteuttaa toimenpiteitä, erityistä perustetta, joka voitaisiin johtaa maksulaitoksen toimista, vai voidaanko näitä toimenpiteitä toteuttaa yleisluonteisesti pelkästään sillä perusteella, että maksulaitos harjoittaa maksusuoritusten ulkomaille välittämisen kaltaista riskialtista toimintaa?
                        
                     
                           c.
                        
                        
                           Jos katsotaan, että vaaditaan konkreettinen peruste, jotta luottolaitokset voisivat toteuttaa asiakkaan tuntemisvelvollisuutta koskevia toimenpiteitä suhteessa maksulaitoksiin:
                           
                                       i.
                                    
                                    
                                       Mitkä ovat niitä olennaisia menettelyjä, joihin pankkilaitoksen on kiinnitettävä huomiota voidakseen toteuttaa asiakkaan tuntemisvelvollisuutta koskevia toimenpiteitä?
                                    
                                 
                                       ii.
                                    
                                    
                                       Voidaanko katsoa, että luottolaitoksella on oikeus arvioida tätä varten asiakkaan tuntemisvelvollisuutta koskevia toimenpiteitä, joita maksulaitos soveltaa omissa menettelyissään?
                                    
                                 
                                       iii.
                                    
                                    
                                       Edellyttääkö tämän oikeuden käyttö sitä, että pankkilaitos on voinut havaita maksulaitoksen toiminnassa jonkin sellaisen menettelyn, joka saa pankkilaitoksen epäilemään osallisuutta rahanpesuun ja terrorismin rahoitukseen liittyvään toimintaan?
                                    
                                 
                     
         
               3)
            
            
               Samoin siinä tapauksessa, että luottolaitoksilla on oikeus toteuttaa tehostettua asiakkaan tuntemisvelvollisuutta koskevia toimenpiteitä maksulaitosten suhteen:
               
                           a.
                        
                        
                           Onko hyväksyttävää, että yhtenä toimenpiteenä maksulaitoksia voidaan vaatia luovuttamaan kaikkien niiden asiakkaidensa henkilöllisyyttä koskevia tietoja, joilta välitetyt varat ovat peräisin, sekä maksujen saajan henkilöllisyyttä koskevia tietoja?
                        
                     
                           b.
                        
                        
                           Onko yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24.10.1995 annetun Euroopan parlamentin ja neuvoston direktiivin 95/46/EY (3) mukaista, että maksulaitosten on luovutettava asiakkaidensa tietoja luottolaitoksille, joiden kanssa niiden on pakko toimia ja joiden kanssa ne samalla kilpailevat markkinoilla?
                        
                     
         
      (1)  Rahoitusjärjestelmän käytön estämisestä rahanpesutarkoituksiin sekä terrorismin rahoitukseen 26.10.2005 annettu Euroopan parlamentin ja neuvoston direktiivi 2005/60/EY (EUVL L 309, s. 15).
   
      (2)  Maksupalveluista sisämarkkinoilla, direktiivien 97/7/EY, 2002/65/EY, 2005/60/EY ja 2006/48/EY muuttamisesta ja direktiivin 97/5/EY kumoamisesta 13.11.2007 annettu Euroopan parlamentin ja neuvoston direktiivi 2007/64/EY (EUVL L 319, s. 1).
   
      (3)  EYVL L 281, s. 31.